九月十九日衙散回留大將及幕屬飲清心堂觀晚菊分韻得譟暮字
作者：范成大
朝代：宋

paragraphs: 甲光射曾雲，雨脚不敢到。
西山明古雪，秋日一竿照。
先偏井絡密，後拒參旗掉。
分弓滴博平，鳴劍伊吾小。
君看天山箭，狐兔何足了。
開邊吾豈敢，自治有餘巧。
歸來翠帷卷，聊共黄花笑。
雖無落帽風，亦復接䍦倒。
餘閒校筆陣，刻燭龍蛇埽。
毛錐乃更勇，我亦鼓旗譟。